DA Den Europæiske Unions Tidende C 185/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 185/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»ARMAGH BRAMLEY APPLES«

EF-Nr.: UK-PGI-005-0792-16.10.2009

BGB ( X ) BOB ( )

1. Betegnelse:

»Armagh Bramley Apples«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Klasse 1.6. — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

»Armagh Bramley Apple« er et stort, grønt, frisk madæble. Huden har en rødlig farve, og frugtkødet er hvidt med et grønt skær. Æblet er stort med en diameter på 60-120 mm. De er mindre ensartet afrundede end andre Bramley-æbler, med flade sider, er riflet mod stilken og har et stort, halvåbent bæger.

Deres grundfarve er grøn med rødlig tone, bægerbladene er brune og dækket med et fint dun, stilken er kort og tyk.

Frugtkødet er hvidt med et grønt skær, og konsistensen er fast og saftig.

3.3. Råvarer (kun for forarbejdede produkter):

Ikke relevant

3.4. Foder (kun for produkter af animalsk oprindelse):

Ikke relevant

3.5. Specifikke etaper af produktionen, som skal finde sted inden for det afgrænsede geografiske område:

Æblerne skal være avlet inden for det afgrænsede område.

Armagh Bramley-æbler avles på meget frugtbar siltblandet lerjord eller fed lerjord i området. I alle frugtplantager tjener kraftige hække af blandede trævækster som afgrænsning og beskyttelse mod de kølige nordlige eller nordøstlige vinde, der i visse år optræder om foråret.

Al sommer- og vinterbeskæring foregår ved håndkraft uanset træets alder eller størrelse. For at træerne giver et regelmæssigt udbytte af høj kvalitet, kræver pasningen af disse en faglig kunnen, som er erhvervet gennem mange års erfaring, med hensyn til at give stammen og kronen form gennem vinter- og sommerbeskæring.

Frugtavlerne i Armagh er stolte af, at deres produktion af Armagh Bramley-æbler følger god landbrugsmæssig praksis. Bestøvning af honningbier sker normalt i blomstringsperioden, og al besprøjtning foretages nænsomt og under hensyntagen til biernes og andre velgørende insekters velfærd og med omhyggelig hensyntagen til det omgivende miljø.

Bladgødskning anvendes i stor udstrækning i frugtplantager i Armagh, hvor Bramley-æblerne avles. Både ublandede gødningsmidler og blandinger af tanggødningsmidler indgår i den normale besprøjtningplan.

Æblerne høstes ved håndkraft fra starten af september til slutningen af oktober. Tidspunktet for plukningen bestemmes af årstiden, markedet, frugtens modning og træets alder og grundstammetype. Avlerne fastsætter ofte i fællesskab startdatoen for plukningen alt efter æblernes størrelse og deres tilvækst om sensommeren/tidlige efterår. De fleste æbler høstes, når de har opnået en gennemsnitlig diameter på 75 mm, men inden de har nået den modningsgrad, hvor mere end 20 % af de lagrede kulhydrater er blevet omdannet fra stivelse til sukker.

Det er ikke kun beskæringen af frugttræerne, der sker ved håndkraft, også plukningen og sorteringen foregår manuelt. Plukkerne er uddannet i at håndtere frugten, så skader på overfladen eller frugtkødet undgås. Det er særlig vigtigt ved denne sort, eftersom en væsentlig del af høsten lagres under beskyttende atmosfære, så der kan leveres til markedet hele året rundt.

3.6. Særlige regler vedrørende udskæring, rivning eller emballering osv.:

Ikke relevant

3.7. Specifikke mærkningsregler:

Ikke relevant

4. Præcis afgrænsning af det geografiske område:

Armagh Bramley-æbler produceres i følgende landkommuner, hvor der traditionelt produceres æbler, i ærkebispedømmet Armagh, som udgøres af grevskaberne Armagh og Tyrone og en del af grevskabet Londonderry:

Ballygawley, Beragh, Bessbrook, Cloghogue, Clonoe, Coagh, Coalisland, Cookstown, Crossmaglen, Cullyhanna, Donaghmore, Dromintree, Dungannon, Eglish, Keady, Derrynose & Madden, Kildress, Killcluney, Killeeshill, Kilmore, Lissan, Loughgall, Magherafelt, Middletown, Middle Killeavy, Moneymore, Moy, Mullaghbawn, Newbridge, Pomeroy, Portadown, Tandragee, Termonmaguirc, Whitecross.

5. Tilknytning til det geografiske område:

5.1. Det geografiske områdes egenart:

Inden for det afgrænsede område hersker særlige klimaforhold. Den årlige nedbørsmængde, som bestemmes af det atlantiske vejrsystem, er på op til 2 000 mm (80 inches), og gennemsnitstemperaturen ligger mellem 3 °C om vinteren og 18 °C om sommeren som følge af Golfstrømmens indvirkning. Disse faktorer og kvaliteten af jorden inden for det afgrænsede område, som er næringsrig, frugtbar og meget rig på kalcium, bidrager til områdets egenart.

På grund af den nordlige geografiske beliggenhed er lysindfaldet mindre end i andre dyrkningsområder for Bramley-æbler, og fotosyntesen fordrer derfor lavere trætæthed og muliggør lateral vækst. Det i forhold til andre Bramley-dyrkningsområder koldere klima bevirker, at Armagh Bramley-æbler er af mindre ensartet vækst og insektbelastningen er lavere. Derfor er det kun nødvendigt at bruge insektbekæmpelsesmidler én gang pr. sæson. Den begrænsede anvendelse af insektbekæmpelsesmidler givere lavere restkoncentrationer. De lavere temperaturer betyder også, at vækstsæsonen er længere. Det afgrænsede område er præget af drumlin-bakker med mange mindre floder. På grund af de næringsrige jorder og højere nedbørsmængder er der ikke behov for kunstvanding.

5.2. Produktets egenart:

Klimaet og jordbundens beskaffenhed inden for det afgrænsede område har direkte betydning for produktets omdømme. Den længere dyrkningssæson som følge af de lavere temperaturer i området giver større frugter med mindre ensartet form, et for madæbler højt syreindhold og en kraftig karakteristisk smag.

Armagh Bramley-æbler er kendt for at beholde smagen bedre og være mere faste end andre Bramley-æbler, en egenskab, der bevares ved tilberedning. Det er også medvirkende til, at de anses for at være bedre egnet til lagring og altså har længere holdbarhed (12-13 måneder) end Bramley-æbler fra andre områder.

Armagh Bramley-æbler adskiller sig også fra andre æbler ved, at de er grønne med rødlige toner, men uden tydelige striber. Derudover har Armagh Bramley-æblet på grund af det koldere klima og den deraf følgende uregelmæssige vækstform en knap så rund form. Æblet har en kraftig, karakteristisk smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Bramley-æblet kom til Armagh i 1884, da 60 Bramley-planter blev indført fra Nordirland. I 1921 var 2 800 ha (7 000 acre) beplantet, og Bramley var blevet den mest udbredte æblesort i Armagh. Bearbejdningen af æblet påbegyndtes i 1903, og Nordirlands førende bearbejdningsforetagende ligger stadig i grevskabet Armagh i nærheden af de frugtplantager, hvorfra hovedparten af æblerne leveres.

Bramley-æblet har en enestående konsistens og smag, der giver æblet dets position som det absolut bedste madæble. Det bevarer sin kraftige, markante smag under hele tilberedningsprocessen. Bramley-æblet er det eneste æble i verden, som besidder disse egenskaber. Armagh Bramley-æbler er kendt for deres fasthed, hvilket betyder, at de kan lagres længere og ved tilberedning bevare deres fasthed længere.

På grund af det koldere klima er formen på Armagh Bramley-æbler mindre rund end på andre Bramley-sorter. På grund af det koldere vejr bliver bestøvningen af de enkelte frugtemner ujævn. De frugtknuder, som først befrugtes, vokser og udvikler sig før de øvrige, hvorved Armagh Bramley-æbler udvikler deres karakteristiske ikke-runde form.

Frugtplantager, der avler Armagh Bramley-æbler, er beliggende usædvanlig nordligt, og det bevirker, at der produceres færre æbler, men at de er rigere på smag. Omkostningerne forbundet med at producere Bramley-æbler er derfor høje.

De enestående dyrkningsforhold i Armagh giver æbler, der er fastere og mere kompakte end andre steder. Hertil bidrager de næringsrige, frugtbare jorder, som er rige på kalcium og vigtige næringsstoffer og har rigelig tilførsel af rent vand.

Grevskabet Armagh er gennem sine frugtplantager kendt i hele Irland som »Orchard County«, og æblet har her været avlet i 3 000 år. Det siges, at den hellige Patrick har plantet et æbletræ i Ceangoba, en gammel bosættelse øst for Armagh City.

At grevskabet Armagh er kendt som frugtavlsområde skyldes helt og holdent Armagh Bramley-æblet. Bramley-æblet udgør 99 % af den samlede produktion af kvalitetsfrugt i Nordirland, og 95 % af den kvalitetsfrugt, der produceres i Nordirland, stammer fra Armagh.

I områdets kultur og skik og brug, fra traditionelle folkeviser til lokale idrætsforeninger, omtales Armagh som »Orchard County«.

Betegnelsen »Orchard« (frugtplantage) er synonym med Armagh takket være Armagh Bramley-æblet, men anvendes inden for det afgrænsede område også af mange foretagender, som ikke har noget at gøre med Bramley-æblet, fordi betegnelsen »Orchard« på grund af den betydning, Armagh Bramley-æblet har, sørger for en direkte genkendelse af området.

Lokale restauranter gør en aktiv indsats for at fremme retter, der er tilberedt på grundlag af de lokale Armagh-æbler, f.eks. Armagh Bramley-æblekage, Armagh Bramley-æblesorbet og smuldrekage med Armagh Bramley-æbler. Der afholdes konkurrencer om opskrifter med Armagh Bramley-æblet med opskrifter på forretter (f.eks. suppe med Bramley-æbler eller »Ulster Delight«), på hovedretter (f.eks. svinekød med fyld af Bramley-æbler) og på desserter (f.eks. kage med Armagh Bramley-æbler, budding med Bramley-æbler, soufflé fra Armaghs østkyst). Der findes sågar en lokal pottemager, som med inspiration i de nærliggende frugtplantager har frembragt en keramikserie, der bærer navnet »Bramley Apple Range«.

Den betydning, som Armagh Bramley-æblet har for området, afspejler sig ikke kun i den kendsgerning, at op mod 1 500 lokale indbyggere er beskæftiget i erhvervet, men også i de traditionelle begivenheder, som stadig afholdes, f.eks. Æbleugen og Æblefestivalen i oktober. Sidste søndag i maj kaldes »Apple Blossom Sunday«, hvor de lokale frugtplantager på denne årstid er et hav af rosa og hvide blomster. Turister kan besøge frugtplantagerne og slutte turen af med at spise æblekage med Armagh Bramley-æbler og drikke Armagh-cider ved besøg på messen »Apple Blossom Fair«, som afholdes i området.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.defra.gov.uk/foodfarm/food/industry/regional/foodname/products/documents/armaghbramleyapples.pdf

(1) EUT L 93 af 31.3.2006, s. 12.